Mikado sijaitsi yli 70 vuotta Mannerheimintie 6:n toisessa kerroksessa. Alun perin Aleksanterin kimnaasiksi vuonna 1884 valmistuneen talon on piirtänyt Frans Sjöström, korotusosan Kalle Vartola 1977.
**Ravintola Mikado**, 1980-luvulla **Mikadon Salongit**, oli helsinkiläinen ravintola, joka toimi Mannerheimintie 6:n toisessa kerroksessa vuodesta 1932 vuoteen 2005. Yli 70-vuotisen historiansa aikana ravintola tunnettiin muun muassa tanssiravintolana, yökerhona ja loppuvuosinaan venäläisten diplomaattien Suomeen välittämien prostituoitujen päivystyspaikkana.

Mikado perustettiin vuosina 1927–1932 samassa osoitteessa toimineen Café Pagodin tiloihin. Mikadon ensimmäisen sisustuksen suunnitteli David Frölander-Ulf. 1930-luvulta 1970-luvun puoleenväliin Mannerheimintie 6:n talo tunnettiin *Uuden Suomen* talona, kunnes lehden pääkonttori ja toimitus muuttivat Ruoholahteen.

1950- ja 1960-luvulla Mikadon omisti painiuransa lopettanut olympiamitalisti Väinö Kokkinen. Hänen aikanaan läpi 1960-luvun Mikadon vakioesiintyjänä oli Erkki Junkkarinen yhtyeineen.

Vuosina 1971–1975 Mikadon tiloissa toimi Kalevalaisten naisten liiton ravintola Uusi Kestikartano, joka tuotti kuitenkin tappiota. Ravintola oli suljettuna 1977–1979. Vuosina 1980–1990 Mikado oli yksi Ragni Rissasen ruokaravintoloista nimellä Mikadon Salongit, ja siitä tuli yksi 1980-luvun juppikulttuurin suosikkiravintoloista Pörssitalon Adlonin, Palacen baarin, Kaarle XII:n ja Mikonkadun Königin ohella. 1990-luvun alkupuolen Mikado oli Hyvä Ystävä -ravintolaketjustaan tunnetun Siipipyörä Oy:n omistuksessa, käyttämättä kuitenkaan Hyvä Ystävä -ketjutunnuksia.

Vuosina 1996–2005 Mikadon ravintolatoimintaa pyöritti talousrikoksista tunnetun sarjayrittäjä Pekka Rantakarin Fanfina Oy bulvaaneihin perustuneiden omistuskuvioiden kautta. Kiinteistön omistaja Sponda purki Mikadon vuokrasopimuksen Fanfinan kanssa maksamattomien vuokrien takia, ja ravintolan toiminta loppui joulukuussa 2005.

Mikadon jälkeen Mannerheimintie 6:n tiloissa ovat toimineet ainakin yökerho Den Kungliga Klubben 2006–2010, sitten vain puolen vuoden ajan jazzklubi Birdland ja sen jälkeen vuoden verran Sedu Koskisen toinen yritelmä, yökerho Velvet.
 Vuonna 2011 tiloihin tuli homoklubi DTM.

Lähteet
-------

1. 1 2  Kymnaasista yökerhoksi Sponda.
2. 1 2  Tuohimaa, Pasi: Ravintola Mikado sulki ovensa aatonaattona lopullisesti *Helsingin Sanomat*.  24.12.2005. Viitattu 10.11.2017.
3. ↑  Ravintola Mikadon interiööri, Mannerheimintie 6. Ravintola Mikado toimi kiinteistössä vuodesta 1932. Helsingin kaupunginmuseo. Viitattu 10.11.2017.
4. ↑  Raportti diplomaattien ilotyttöskandaalista *Alibi*.  15.10.2008. Viitattu 10.11.2017.
5. ↑  Cafe Pagod *Moderni eksotiikka, 1920-1930 -luvun helsinkiläisravintoloiden sisustuksia*.  8.6.2014. Hotelli- ja ravintolamuseo. Viitattu 10.11.2017.
6. ↑  Larnemaa, Ari & Lahtonen, Hannu: Upeat salit *Kauppalehti Optio*.  16.12.1999. Actival Oy.  Arkistoitu 3.8.2016.
7. ↑  Junkkarisen syntymäpäivähaastattelu Savon Sanomissa 21.4.2004 *Savon Sanomat*.  9.4.2008. Viitattu 10.11.2017.
8. ↑  Kestikartano Kalevalaisten naisten liitto. Viitattu 10.11.2017.
9. ↑  Ikivihreitä punahämyssä. (Osiossa "Helsingin horisontti".) *Helsingin Sanomat*, 15.1.1980, s. 13. Näköislehti (maksullinen).
10. ↑  Rinne, Jaana: Ragni Rissanen, 85, neuvoo yhä Helsingin uusia ravintoloita – "Opetin, miten kielen saa suolattua" *Helsingin Sanomat*.  12.11.2016. Viitattu 10.11.2017.
11. ↑  Mikkonen, Antti: He elivät herroiksi, *Talouselämä* 24.5.1996. Viitattu 31.12.2016.
12. ↑  Night food, Yöruoka a la cartesta maitoon ja makkaraan  21/1995. City-lehti. Viitattu 10.11.2017.
13. ↑  Pyykkönen Anna Leena: Mikado haluaisi remontin jälkeen yöravintolaksi *Helsingin Sanomat*.  21.5.1990. Viitattu 10.11.2017.
14. ↑  Kokko, Karri ym.: Kulissimies johtaa rautaisella otteella *Suomen Kuvalehti*.  24.8.2007. Viitattu 10.11.2017.
15. ↑  Raju myllerrys Helsingin ravintoloissa *Ilta-Sanomat*.  10.12.2011. Viitattu 10.11.2017.
16. ↑  Ravintolauutiset: Helsinki *City-lehti*.  10.12.2011. Viitattu 10.11.2017.
17. ↑  Helsingin uusi Velvet-yökerho avasi ovensa *Findance.com*.  15.01.2011. Viitattu 11.11.2017.
18. ↑  Helsingin homoklubien legenda Mannerheimintielle *Helsingin Uutiset*.  10.11.2011.  Arkistoitu 11.11.2017. Viitattu 11.11.2017.